**Pásztor-dobójáték**

Kell hozzá egy labda és egy pásztor.

A pásztort kiolvassuk. Egymástól jó messze, de legalább 10 lépésre két párhuzamos vonalat húzunk. A többi játékost két egyenlő csapatra osztjuk, a csapatok felállnak egymással szemben a vonalra. A vonalon minden játékos egy kis kört húz, majd beleáll.

A pásztor a párhuzamos vonalak között sétál, kezében a labdával. Majd kiszemel egy játékost, és ívben felé dobja a labdát. A pásztor a labda után fut, ekkor a szemben álló játékosok középre szaladnak, egymás tenyerébe ütnek, tapsolnak s visszafutnak a helyükre.

Ha a pásztor valamelyik üres körbe teszi a labdát, vagy beledobja, vagy a labda belegurul, akkor az a pásztoré, helyet cserélnek, s a kör tulajdonosa lesz az új pásztor.

Ha nem sikerül a körfoglalás, a régi pásztor tovább dobja a labdát. A labdát el kell fogadni, és elfogadásnak számít az is, ha a pásztor szabályosan dobott labdája egy játékos testét érinti. Ha erre nem fut ki a körből, a pásztoré a kör. Vagyis érdemes elütni a labdát és kifutni, tapsolni.